Η **Jaguar XJ X351** ήταν ένα μεγάλο πολυτελές σεντάν αυτοκίνητο της κατηγορίας F, που κατασκευάστηκε από τη βρετανική αυτοκινητοβιομηχανία Jaguar, από τον Νοέμβριο του 2009 έως τις 5 Ιουλίου 2019. Αντικατέστησε την Jaguar XJ X350 / X358 και αρχικά αναμενόταν να αντικατασταθεί από μια πλήρως ηλεκτροκίνητη Jaguar XJ. Τελικώς όμως, δεν θα υπάρξει διάδοχος, καθώς η εταιρεία δήλωσε ότι ένα τέτοιο μοντέλο δεν θα ταίριαζε στη νέα στρατηγική τους, σύμφωνα με την οποία η Jaguar θα ανεβεί κατηγορία, με σκοπό να ανταγωνιστεί τα μοντέλα της Bentley.

Εισαγωγή
--------

Το σαλόνι μιας XJ X351 του 2014.
Για πρώτη φορά παρουσιάστηκε στις 9 Ιουλίου 2009, στην Saatchi Gallery στο Λονδίνο, με τους Jay Leno και Elle Macpherson να αποκαλύπτουν το νέο μοντέλο. Η επίσημη αυτή παρουσίαση μεταδόθηκε και από την ιστοσελίδα της Jaguar. Η μαζική παραγωγή της ξεκίνησε τον Νοέμβριο του 2009 και κυκλοφόρησε διεθνώς ως μοντέλο της σεζόν του 2010, αν και ειδικότερα στη Βόρεια Αμερική έφτασε λίγους μήνες μετά, ως μοντέλο της σεζόν (model year) του 2011.

Αισθητική
---------

Κοντό μεταξόνιοΜακρύ μεταξόνιοΤο σαλόνι μιας XJ X351 του 2013 στη Νέα Υόρκη
Η αισθητική της XJ X351 ήταν εντελώς διαφορετική από όλες τις προκατόχους της σειράς XJ, ακολουθώντας την νέα σχεδιαστική ταυτότητα του Ian Callum, που ως επικεφαλής στο σχεδιαστικό τμήμα της Jaguar επέβαλε μια εντελώς νέα και διαφορετική φιλοσοφία, εμφανώς πιο σύγχρονη. Επίσης, ήταν μακρύτερη και φαρδύτερη από την προκάτοχο Jaguar XJ X350. Το μπροστινό μέρος της, έμοιαζε έντονα με την αμέσως μικρότερη Jaguar XF, αν και με πιο λεπτές και απαλές γραμμές και φώτα, καθώς και μια μεγαλύτερη μπροστινή γρίλια, που της προσέδιδε μια πιο δυναμική εμφάνιση. Παράλληλα, και το πίσω μέρος είχε αλλάξει εντελώς, με κάθετα φώτα που έμοιαζαν σαν να γλιστρούν ομαλά σε κατηφόρα, κάτι πρωτοφανές για μοντέλο της Jaguar. Επιπρόσθετα, υπάρχει και στάνταρ ηλιοροφή που εκτείνεται σε όλο το μήκος προς τα πίσω. Μεγάλη έμφαση είχε δοθεί και στην αεροδυναμική, με αποτέλεσμα η X351 να έχει αεροδυναμικό συντελεστή Cd 0,29 έναντι 0,32 της προκατόχου X350 / X358.

Στο ταμπλό της XJ X351 υπάρχει ένας καινοτόμος φωτισμός με οθόνες υγρών κρυστάλλων, τόσο στον πίνακα οργάνων, όσο και στην κεντρική κονσόλα. Το κοντέρ της μπορεί να ρυθμιστεί να δείχνει διαφορετική διάταξη οργάνων, ανάλογα με τη βούληση του οδηγού, ενώ παρουσιάζει μια διαφορετική εμφάνιση για τον οδηγό και τον συνοδηγό, αναλόγως με την οπτική γωνία. Επίσης, το τιμόνι έγινε πιο σπορ, με 3 ακτίνες αντί για 4 στις προηγούμενες γενιές της XJ, αν και δεν είχε πλέον διακόσμηση ξύλου πάνω σε αυτό.

Όπως και αρκετές προκάτοχοι, παρομοίως η XJ X351 διατέθηκε σε εκδοχές με κοντό και (από τη σεζόν του 2014) με μακρύ μεταξόνιο, καθώς και σε κάποιες ειδικές εκδόσεις. Μάλιστα η εκδοχή με το μακρύ μεταξόνιο ήταν το μεγαλύτερο σε μήκος αυτοκίνητο στην ιστορία της Jaguar. Το καλοκαίρι του 2015, το μοντέλο υπέστη μια ελαφρά ανανέωση.

Ετήσιες πωλήσεις
----------------


Παγκόσμιες πωλήσεις| Έτος | *2010* | *2011* | *2012* | *2013* | *2014* | *2015* | *2016* | *Σύνολο* |
| Πωλήσεις | **10.404** | **15.128** | **14.988** | **19.677** | **18.348** | **12.536** | **11.315** | 102.396 |

Αναφορές
--------

1. ↑  IST (23 Μαΐου 2014). «Locally Assembled Jaguar XJ Makes India Debut; Price, Features Details». *International Business Times*. India Edition. Ανακτήθηκε στις 28 Ιουνίου 2015.
2. ↑  Glancey, Jonathan (9 July 2009). «Jaguar defies recession to launch lavish new XJ». *The Guardian* (London).. Ανακτήθηκε στις 10 July 2009.
3. ↑  Brooks, Glenn (11 Ιουλίου 2016). «New 300PS diesel for Jaguar XJ - ANALYSIS». *Just Auto*. Αρχειοθετήθηκε από το πρωτότυπο στις 12 Ιουλίου 2016. Ανακτήθηκε στις 30 Νοεμβρίου 2018.
4. ↑  «Jaguar XJ: full details and pics». *Autocar*. 9 July 2009. Αρχειοθετήθηκε από το πρωτότυπο στις 2009-07-13.. Ανακτήθηκε στις 10 July 2009.
5. ↑  «Jaguar XJ MY16 facelift». Pistonheads. Ανακτήθηκε στις 22 Αυγούστου 2015.
6. ↑  «TML Volumes - Flash Figures». *Tata Motors*. Ανακτήθηκε στις 3 Σεπτεμβρίου 2019.

Βιβλιογραφία
------------

* «Jaguar - All the Cars» (4th Edition) - Page 328, Nigel Thorley, 2016.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Jaguar XJ (X351)** |

* www.consumerguide.com/used/ 2011-2014 Jaguar XJ (αναφέρεται στην X351 Αμερικανικών προδιαγραφών)
* Jaguar XJ (X351) Specs
* Jaguar XJ (X351, 2016) Specs